Številka: 093-2/2019/226

Datum: 18. 4. 2023

Zadeva: Zapisnik 4. seje Sveta Vlade Republike Slovenije za spodbujanje razvoja prostovoljstva, prostovoljskih in nevladnih organizacij

**Kraj in čas seje:** seja je potekala v veliki konferenčni dvorani Vlade Republike Slovenije na Gregorčičevi 27 v Ljubljani (1. nadstropje), dne 30. marca 2023 od 14.00 do 16.45 ure.

**Prisotni člani oziroma namestniki članov:** Maksimiljana Polak (Kabinet predsednika Vlade RS, v nadaljnjem besedilu: KPV), Jure Trbič (Ministrstvo za javno upravo, v nadaljnjem besedilu MJU), Mihael Kelemina (Ministrstvo za kulturo, v nadaljnjem besedilu: MK), Gregor Kaplan – po pooblastilu (Ministrstvo za obrambo, v nadaljnjem besedilu: MORS, Matej Planko (predstavnik nevladnih organizacij, v nadaljnjem besedilu: NVO), Tina Divjak (NVO), Breda Krašna (NVO), Amalija Šiftar (NVO), Igor Miljavec (NVO), Bojan Golčar (NVO), Borut Pelko (NVO), Katja Sešek (predstavnica prostovoljskih organizacij, v nadaljnjem besedilu: PO), Jasna Martinjak (PO) in Tilen Lah (PO).

**Ostali prisotni:** Aleš Ojsteršek (Ministrstvo za vzgojo in izobraževanje, v nadaljnjem besedilu: MVI), Katja Simončič (Ministrstvo za solidarno prihodnost, v nadaljnjem besedilu MSP), Tina Hočevar (Ministrstvo za okolje, podnebje in energijo, v nadaljnjem besedilu MOPE), Marko Maver (Ministrstvo za naravne vire in prostor, v nadaljnjem besedilu MNVP), Petra Kovačec (Ministrstvo za digitalno preobrazbo, v nadaljnjem besedilu MDP), Mateja Mahkovec (MJU), Martina Pohar (Ministrstvo za kmetijstvo, gozdarstvo in prehrano, v nadaljnjem besedilu: MKGP), Rok Trdina (Ministrstvo za notranje zadeve, v nadaljnjem besedilu: MNZ), Kamal Izidor Shaker (MJU), Mojca Žerovec (MJU), Vanja Jereb (MJU).

**Predlagan dnevni red:**

1. Smernice za sodelovanje z nevladnimi organizacijami
2. Poročilo o analizi izvajanja Strategije razvoja NVO in prostovoljstva 2023 za obdobje 2018-2022
3. Priprava Strategije razvoja nevladnih organizacij do leta 2028 in Strategije razvoja prostovoljstva do leta 2028
4. Informacija o razpisih iz Sklada za razvoj NVO
5. Razno (sestava sveta po reorganizaciji vlade)

**Ad1. RAZPRAVA O DNEVNEM REDU**

Uvodoma je predsednik sveta Bojan Golčar (NVO) pozdravil člane in namestnike. Predstavil je novo situacijo, ki je nastala zaradi reorganizacije Vlade. Izpostavil je, da prisotni iz novonastalih ministrstev in člani iz ministrstev, ki ne obstajajo več, nimajo glasovalne pravice. Prosil je vse prisotne, da se predstavijo, da se ugotovi, koliko prisotnih ima glasovalno pravico. Na seji je bilo prisotnih 14 članov sveta oziroma njihovih namestnikov oziroma oseb s pooblastilom. Ugotovljena je bila sklepčnost.

Najprej je svet odločal o predlaganem dnevnem redu. Predsednik sveta Bojan Golčar (NVO) je odprl razpravo in predlagal, da se zamenjata točki 3. in 4.

**SKLEP št. 1: Svet je soglasno sprejel predlog dnevnega reda z zamenjanima točkama 3. in 4.**

**POTRJEN DNEVNI RED:**

1. **Smernice za sodelovanje z nevladnimi organizacijami**
2. **Poročilo o analizi izvajanja Strategije razvoja NVO in prostovoljstva 2023 za obdobje 2018-2022**
3. **Informacija o razpisih iz Sklada za razvoj NVO**
4. **Priprava Strategije razvoja nevladnih organizacij do leta 2028 in Strategije razvoja prostovoljstva do leta 2028**
5. **Razno (sestava sveta po reorganizaciji vlade)**

**Ad 2. SMERNICE VLADE RS ZA SODELOVANJE Z NVO**

Jure Trbič (MJU) je povedal, da je bil prvi osnutek smernic objavljen na spletu od 11. 11. do 12. 12. 2022. Na podlagi prejetih odzivov ministrstev in nevladnih organizacij ter razprave na prejšnji seji sveta je ministrstvo v sodelovanju s CNVOS pripravilo nov, izboljšan predlog smernic, ki ga je na spletu objavilo 20. 1. 2023 in posredovalo v medresorsko usklajevanje. Pripombe dane s strani NVO in resorjev so smiselno upoštevane. V vladnem gradivu, ki bo v kratkem pripravljeno, bo podan odziv na pripombe resorjev. Nevladne in prostovoljske organizacije, ki so podale pripombe, bodo prejele odziv na konkretni predlog.

Smernice bodo prihodnji teden posredovane v sprejem na Vlado, MJU čaka še na odziv dveh resorjev. Prisotni so dobili kopijo aktualnih Smernic za sodelovanje z nevladnimi organizacijami.

Tina Divjak (NVO) se je zahvalila MJU za sodelovanje, da je bil narejen nov predlog smernic in si želi, da bi ministrstva sprejete smernice upoštevala. Glede na to, da smernice prihajajo iz MJU je izpostavila, da je v Sloveniji 3.875 zasebnih zavodov, kar je približno 14 % nevladnega sektorja, ki ima približno 58 % vseh zaposlenih in 40 % celotnih prihodkov v sektorju. Gre za ogromni del sektorja na katerega zelo vpliva Zakon o zavodih. MJU, ki spodbuja sodelovanje in vključevanje javnosti v sprejemanje zakonodaje je omenjeni zakon poslalo na Vlado in nato v Državni zbor brez posvetovanja z nevladnimi organizacijami, Skupnostjo socialnih zavodov, javnimi zavodi. Dejstva govorijo sama po sebi, zato je v luči smernic in nalog, ki jih ima Svet Vlade Republike Slovenije za spodbujanje razvoja prostovoljstva, prostovoljskih in nevladnih organizacij predlagala naslednji sklep: Nobena sprememba sistemske zakonodaje, ki ureja nevladne organizacije ali druga zakonodaja, ki bistveno vpliva na delovanje nevladnih organizacij ne sme biti sprejeta brez posvetovanja s Svetom Vlade RS za spodbujanje razvoja prostovoljstva, prostovoljskih in nevladnih organizacij in brez javne razprave z nevladnimi organizacijami.

Jure Trbič (MJU) je povedal, da predlog razume, vendar ga težko podpre. Pojasnil je, da ni šlo za nevladne organizacije, ampak za javne zavode, zakon pa je en. Tudi vsi zasebni zavodi niso nevladne organizacije. Pojasnil je, da ni šlo za izigravanje javne razprave in predlagal, da se sklep/pobuda ne sprejme.

Tina Divjak (NVO) je pojasnila, da so na CNVOS opravili pregled aktov o ustanovitvi zavodov – 3.772 zasebnih zavodov je nevladnih organizacij, 103-je niso. Zakon o zavodih, ki je bil sprejet na vladi se v enem členu dotika samo javnih zavodov, obravnava pa tudi področje razrešitve direktorjev v vseh zavodih in se zato dotika delovanja nevladnih organizacij. Zakon o zavodih je eden od štirih temeljnih sistemskih zakonov za nevladne organizacije. Sklep ničesar ne spremeni, ker javno razpravo ministrstvom nalaga že poslovnik vlade.

**SKLEP št. 2: Svet se je seznanil s predlogom Smernic za sodelovanje z nevladnimi organizacijami.**

Sklep je soglasno sprejet.

**SKLEP št. 3: Nobena sprememba sistemske zakonodaje, ki ureja nevladne organizacije ali druga zakonodaja, ki bistveno vpliva na delovanje nevladnih organizacij, ne sme biti sprejeta brez posvetovanja s Svetom Vlade RS za spodbujanje razvoja prostovoljstva, prostovoljskih in nevladnih organizacij in brez javne razprave z nevladnimi organizacijami.**

Sklep je sprejet z večino prisotnih glasov.

**Ad 4. POROČILO O ANALIZI IZVAJANJA STRATEGIJE RAZVOJA NVO IN PROSTOVOLJSTVA 2023 ZA OBDOBJE 2018-2022**

Strategija razvoja NVO in prostovoljstva (do 2023) je bila pripravljena za obdobje petih let in se izteka. Izvajanje strategije spremlja Svet. MJU v pol leta po poteku dvoletnega obdobja pripravi poročilo o izvajanju. V letu 2023 bo pripravljeno poročilo o doseženih rezultatih za obdobje 2018 do 2022. MJU je k pripravi poročila pristopilo v januarju 2023. Do 29. 3. 2023, kljub dodatnim pozivom, od dveh ministrstev še ni bilo odziva. V aprilu 2023 bo MJU pripravil osnutek poročila in podatke dodatno uskladil medresorsko. Ugotovitve analize bodo uporabljene tudi kot podlaga pri pripravi obeh novih strategij za obdobje 2024 – 2028.

Mojca Žerovec (MJU) je povedala, da preliminarni pregled doseganja ciljev kaže, da:

* je potreben dodaten napor pri ureditvi statusno pravnega okvira, saj napredek pri spremembah Zakona o zavodih in Zakona o humanitarnih organizacijah ni bil dosežen.
* se izkazuje napredek in doseganje ciljev Strategije NVO in prostovoljstva na področju urejanja podpornega okolja za delovanje NVO zlasti na nacionalni in regionalni ravni (horizontalni mreži in 12 stičišč); nekoliko manj na ravni posameznih resorjev (podpora vsebinskim NVO mrežam). V letu 2023 naj bi bil sicer dosežen pozitiven premik na dveh vsebinskih področjih tj. področju kulture in digitalne družbe;
* se je z ustanovitvijo Sklada za razvoj NVO izboljšalo stanje glede ureditve finančnega okvira za delovanje nevladnih organizacij. Do začetka 2023 je bilo iz sklada izvedenih 10 javnih razpisov (cilj: izvedeni 4 javni razpisi);
* so bili na področju spodbujanja prostovoljstva doseženi zlasti cilji glede povečanja deleža prostovoljskih organizacij v vpisniku in dosežena večja prepoznavnost organiziranega prostovoljstva ter krepitve sodelovanja med prostovoljskimi organizacijami in vzgojno-izobraževalnimi zavodi. Niso pa še doseženi cilji glede uveljavljanja različnih oblik prostovoljstva (e-prostovoljstvo, družinsko prostovoljstvo) in zagotavljanja sredstev za mentorje prostovoljcem v okviru različnih sofinanciranih programih/projektih po resorjih;
* je potrebno okrepiti prizadevanja za krepitev vloge NVO kot oblikovalcev in izvajalcev različnih javnih politik in javnih storitev;
* je smiselno v po-COVID-nem obdobju intenzivirati različne oblike usposabljanj, promocijo dobrih praks, medresorsko in čez-sektorsko sodelovanje z namenom uveljavljanja določb Zakona o nevladnih organizacijah in Zakona o prostovoljstvu.

Bolj izčrpno poročilo bo skladno z zakonskim rokom pripravljeno do konca junija 2023 in ga bodo dobili tudi člani sveta.

**SKLEP št. 4: Svet se je seznanil z osnutkom Poročila o analizi izvajanja Strategije razvoja NVO in prostovoljstva za obdobje 2018-2022.**

Sklep je soglasno sprejet.

**Ad 3. INFORMACIJA O RAZPISIH IZ SKLADA ZA RAZVOJ NVO**

Jure Trbič (NVO) je predstavil porabo sredstev iz namenskega Sklada za NVO. Zaključen je izbor in sklenjene pogodbe na Javnem razpisu za razvoj prostovoljskih organizacij, v okviru katerega je MJU podprlo 35 delovnih mest mentorjev in koordinatorjev prostovoljcev.

# Na Javnem pozivu za obdobje 2022 - 2024 za sofinanciranje projektov nevladnih organizacij izbranih na razpisih sofinanciranih iz proračuna EU ali Urada za finančni mehanizem EFTA (match-funding) je zaključeno drugo odpiranje. Na prvem odpiranju je bilo podprtih 75 projektov NVO, na drugem odpiranju bo podprtih 30 projektov NVO. Sredstva v višini 0,5 mio evrov so še na voljo za tretji rok v maju 2023.

# Prejšnji petek, 24. 3. 2023 je bil objavljen Javni razpis za krepitev aktivnih državljanskih pravic in opolnomočenje nevladnih organizacij na tem področju, ki je namenjen sofinanciranju projektov in programov nevladnih organizacij, ki bodo

* spodbudili udeležbo državljank/državljanov, občank/občanov v posvetovalnih procesih in procesih soodločanja,
* krepili kompetence zaposlenih in prostovoljcev v nevladnih organizacijah na področju zagovorništva in razvijanja demokratične zavesti,
* okrepili družbeni prispevek nevladnih organizacij na področjih demokratičnega delovanja, dobrega upravljanja, transparentnosti in nadzora oblasti ter aktivnega državljanstva.

Vrednost razpisa je 10.645.000 EUR. Predvidenih je več rokov odpiranj (2023, 2024, 2025), razen za sklop E - Financiranje programov nevladnih organizacij za razvoj demokracije, krepitev dobrega upravljanja, transparentnosti oblasti ter spodbujanje aktivnega državljanstva. Prvi rok za prijave je do srede maja 2023. Razpis je prvič v zgodovini in je piloten.

### V juniju 2023 bo objavljen Javni razpis za podporna okolja za nevladne organizacije (NVO). V okviru javnega razpisa se bodo nadaljevale in nadgradile storitve podpornega okolja za nevladne organizacije (dve horizontalni mreži in regionalna stičišča). Okvirna višina razpisanih sredstev je 2,5 milijona letno.

Tina Divjak (NVO) je povedala, da nevladne organizacije pozdravljajo razpis, saj je prvič v zgodovini, da država na tak način financira zagovorništvo in aktivno državljanstvo. Vseeno bi, sploh glede na debato na posvetu za predmetni javni razpis, izpostavila (ne)uporabo pavšalov v tem razpisu. MJU v zadnjem obdobju bilo ministrstvo, ki je eno izmed prvih ministrstev uvajalo poenostavitve, poenostavljene oblike stroškov in nudilo podporo drugim ministrstvom pri vpeljavi le-teh. Glede finančnega spremljanja projektov je MJU s tem razpisom močno nazadovalo. Vsi projekti v okviru evropske kohezijske politike (Interreg in Evropski socialni sklad+) gredo na pavšalne zneske. Upa, da to ne pomeni trenda, da bodo tudi drugi razpisi MJU pripravljeni na podoben način. Po izkušnjah CNVOS-a so projekti, ki so oblikovani kot pavšal so boljši in dajejo boljše rezultate.

Mateja Mahkovec (MJU) je pojasnila, da je bil razpis pripravljen po principu »lump sum«, kot omogoča zakonodaja EU. Ker gre za proračunski sklad, je MJU po posvetu z Ministrstvom za finance in Računskim sodiščem skušal poiskati pot, ki bi mu dala zakonsko možnost, da se razpis objavi, kot je bil pripravljen. MJU pri tem ni bil uspešen, zato je bila sprejeta odločitev, da se gre v neposredne stroške, saj za proračunski sklad veljajo nacionalna pravila. Tudi ostali razpisi bodo šli v dokazovanje stroškov, MJU pa bo iskal možnost za poenostavitve. Prakse za »lump sum« v Sloveniji še ni. Če bi želeli implementirati tovrstna pravila poenostavitev, bi morali to zapisati v zakonodajo, narediti zakonsko podlago – ideja je odpiranje Zakona o nevladnih organizacijah, vendar to pomeni tudi možnost drugačnih namenov glede samega Sklada za NVO in pravil. Vsekakor bo MJU bolj usmerjeno v rezultate, poskušali bodo najti način, da bi se del dokazovanja poenostavil.

Tina Divjak (NVO) je vprašala, katera zakonska določba onemogoča takšne projekte, torej pavšalno financiranje? Zakaj je interpretacija Ministrstva za finance drugačna, kot je bila v preteklosti? Mateja Mahkovec (MJU) je odgovorila, da Zakon o javnih financah ne dopušča pavšalov.

Bojan Golčar (NVO) je povedal, da je to tolmačenje glede pavšalnega financiranja novo. Občine prepričujejo, da prehajajo na sistem pavšalnega financiranja na podlagi zakonskih določil. Pavšalno financiranje postaja tudi evropskih standard. Predlaga, da vsi skupaj ponovno preverimo pravne okvire, ki to preprečujejo oz. dovoljujejo. Predvsem pa je potrebno narediti vse, da se, po potrebi, slovenska zakonodaja prilagodi evropski.

Mateja Mahkovec (MJU) je povedala, da je MJU veliko napora vložilo v to, da bi predmetni razpis imel pavšalno financiranje. Dobilo je eksplicitni odgovor od zakonodajalca in revizijskega organa, zato ni šlo v tovrsten razpis. Smiselno je vložiti napore v spremembo zakonodaje za bodoče razpise. Gre za proračunski sklad, zato velja Zakon o javnih financah in Pravilnik za izvrševanje proračuna RS.

Bojan Golčar (NVO) je prosil CNVOS, da pridobi mnenje Ministrstva za finance in preveri zakonske ovire za izvajanje pavšalnega financiranja ter o tem seznani nevladne organizacije.

**SKLEP št. 5: Svet se je seznanil z informacijo o razpisih iz Sklada za razvoj NVO.**

Sklep je soglasno sprejet.

**Ad 5. PRIPRAVA STRATEGIJE RAZVOJA NEVLADNIH ORGANIZACIJ DO LETA 2028 IN STRATEGIJE RAZVOJA PROSTOVOLJSTVA DO LETA 2028**

Jure Trbič (MJU) je povedal, da je bil sam postopek priprave obeh strategij bolj podrobno predstavljen na prejšnji seji. Sedaj smo na MJU tik pred izvedbo procesa strateškega predvidevanja, ki predvideva oblikovanje različnih scenarijev prihodnosti, preko katerih se ustvarja prostor za širši razmislek in predstavo o prihodnjih trendih.

Proces priprave v prvi fazi vključuje izvedbo enodnevne delavnice, ki jo bo vodil zunanji strokovnjak. Na delavnici želimo identificirati ključne trende in negotovosti, kar bo podlaga za okvir, v katerem bomo deležniki skupaj razvili nabor scenarijev za prihodnost. Scenariji ponujajo izhodišče za opredelitev primernih ukrepov, ki bodo vodili k oblikovanju pogojev za večjo odpornost in učinkovitost NVO in prostovoljskih organizacij v Sloveniji v prihodnje. Delavnica bo izvedena 6. 4. 2023, naslednja pa v začetku maja 2023.

V naslednji fazi je predvideno delo dveh skupin za opredeljena razvojna področja, izvedba srečanj oziroma delavnic po posameznih področjih, sestanki na medresorski ravni, strokovna srečanja, priprava osnutka strategij. V ta namen je MJU pozval resorje za imenovanje članov v delovni skupini:

V skupino za Strategijo razvoja nevladnih organizacij do leta 2028 so resorji imenovali naslednje člane:

|  |  |
| --- | --- |
| **Član** | **Ministrstvo** |
| Marko Maver | Ministrstvo za naravne vire in prostor |
| Peter Debeljak | Ministrstvo za zdravje |
| Tina Humar | Ministrstvo za finance |
| Petra Kovačec | Ministrstvo za digitalno preobrazbo |
| Tjaša Pureber | Ministrstvo za kulturo |
| Mihael Kelemina | Ministrstvo za kulturo |
| Tjaša Škreblin | Ministrstvo za notranje zadeve |
| Tina Hočevar | Ministrstvo za okolje, podnebje in energijo  |
| Tin Kampl | Ministrstvo za pravosodje |
| Anja Blažič | Ministrstvo za pravosodje |
| Gregor Kaplan | Ministrstvo za obrambo |
| Sandra Voh | Ministrstvo za infrastrukturo |
| Rebeka Koncilja Žgalin | Ministrstvo za visoko šolstvo, znanost in inovacije |
| Martina Pohar | Ministrstvo za kmetijstvo, gozdarstvo in prehrano |
| Robert Letič | Ministrstvo za vzgojo in izobraževanje |

Ministrstvo za delo, družino, socialne zadeve in enake možnosti, Ministrstvo za gospodarstvo, turizem in šport ter Ministrstvo za solidarno prihodnost še niso imenovali člana.

V skupino za Strategijo razvoja prostovoljstva do leta 2028 so resorji imenovali naslednje člane:

|  |  |
| --- | --- |
| **Član** | **Ministrstvo** |
| Marko Maver | Ministrstvo za naravne vire in prostor |
| Peter Debeljak | Ministrstvo za zdravje |
| Tina Humar | Ministrstvo za finance |
| Petra Kovačec | Ministrstvo za digitalno preobrazbo |
| Tadej Meserko | Ministrstvo za kulturo |
| Tjaša Škreblin | Ministrstvo za notranje zadeve |
| Tina Hočevar | Ministrstvo za okolje, podnebje in energijo  |
| Tin Kampl | Ministrstvo za pravosodje |
| Neža Škufca | Ministrstvo za obrambo |
| Sandra Voh | Ministrstvo za infrastrukturo |
| Rebeka Koncilja Žgalin | Ministrstvo za visoko šolstvo, znanost in inovacije |
| Martina Pohar | Ministrstvo za kmetijstvo, gozdarstvo in prehrano |
| Robert Letič | Ministrstvo za vzgojo in izobraževanje |

Ministrstvo za delo, družino, socialne zadeve in enake možnosti, Ministrstvo za gospodarstvo, turizem in šport ter Ministrstvo za solidarno prihodnost še niso imenovali člana.

Za navedeni skupini je MJU predstavnike nevladnih organizacij in prostovoljskih organizacij v svetu zaprosilo za imenovanje treh članov v vsako skupino, izmed članov sveta.

Razvila se je široka razprava o smiselnem številu članov delovnih skupin, razmerju med vladno in nevladno stranjo, operativnostjo velikih delovnih skupin in samim mandatom delovnih skupin.

Jure Trbič (MJU) je med razpravo predlagal, da je delovna skupina sveta oblikovana kot 6 članska skupina, kjer je en član iz KPV, dva člana iz MJU in trije člani iz nevladnih organizacij oz. prostovoljskih organizacij, predstavnike ministrstev in KPV se vabi po potrebi. Naloge, mandat in sestavo delovnih skupin se določi s sklepom sveta. Seja je bila prekinjena za 5 minut, z namenom določitve sestave obeh delovnih skupin.

**SKLEP št. 6: Delovna skupina sveta za Strategijo razvoja nevladnih organizacij do leta 2028 je šestčlanska in se imenuje v naslednji sestavi:**

* **Maksimiljana Polak (KPV)**
* **Mojca Žerovec (MJU)**
* **Kamal Izidor Shaker (MJU)**
* **Tina Divjak (NVO)**
* **Bojan Golčar (NVO)**
* **Breda Krašna (NVO)**

**SKLEP št. 7: Delovna skupina sveta za Strategijo razvoja prostovoljstva do leta 2028 je šestčlanska in se imenuje v naslednji sestavi:**

* **Maksimiljana Polak (KPV)**
* **Mojca Žerovec (MJU)**
* **Kamal Izidor Shaker (MJU)**
* **Tjaša Arko (PO)**
* **Zdenka Škof Bevc (PO)**
* **Tilen Lah (PO)**

**Naloga delovnih skupin je priprava strokovnih izhodišč ukrepov, ki se predložijo svetu v odločanje.**

Sklepa sta bila soglasno sprejeta.

**Ad 6. RAZNO – SESTAVA SVETA PO REORGANIZACIJI VLADE**

Jure Trbič (MJU) je uvodoma povedal, da je s spremembo Zakona o vladi prišlo do sprememb v številu in pristojnosti ministrstev, zato je potrebno uskladiti Odlok o Svetu Vlade Republike Slovenije za spodbujanje razvoja prostovoljskih in nevladnih organizacij.

Trenutno je v svet imenovanih 10 vladnih predstavnikov in 10 predstavnikov nevladnih oziroma prostovoljskih organizacij, vsak predstavnik ima tudi svojega namestnika. Interes po sodelovanju v svetu sta izrazila tudi Ministrstvo za pravosodje in Ministrstvo za digitalno preobrazbo. Če bi v svetu sodelovala vsa ministrstva bi imeli 40 do 42 članski svet, kar ni operativno. Poleg tega je tu še vprašanje uravnoteženosti.

Predlog MJU je 16-članski ali 12-članski svet, izenačenje števila NVO in prostovoljskih organizacij in predsednik sveta iz vladnih vrst, podpredsednik pa iz nevladnih. Seveda je končna odločitev stvar razprave.

Bojan Golčar (NVO) je povedal, da nova situacija terja premislek, da mora svet sprejeti stališče in da je vprašanje tudi, kdaj naj se sprememba zgodi. Večini članov se štiriletni mandat izteka v oktobru 2023, zato bi bilo nova imenovanja smiselno izvesti po tem datumu. Jasna Martinjak (PO) je replicirala na predlog MJU in za predsednika sveta predlagala predstavnika nevladnih organizacij in za podpredsednika predstavnika vlade.

Tina Divjak (NVO) je povedala, da je mandat 4 leta in se izteka oktobra, mandatov ni mogoče krajšati. Predlaga, da se svet v novi sestavi imenuje z novembrom 2023, po poteku mandata. Iz praktičnih razlogov se bi sedaj zamenjalo samo imena ministrstev, število na strani ministrstev pa ostane enako. S procesnega vidika je za postopek imenovanja s strani NVO in prostovoljskih organizacij potrebno mesec in pol. Potrebno pa je upoštevati še postopek imenovanja na vladi. Glede sestave podpira svet z manj člani, da bo ta operativen in bo mogoče zagotavljati sklepčnost. Kar se tiče uravnoteženosti NVO in prostovoljskih organizacij, v luči dveh strategij nimajo težave, da je število predstavnikov NVO in prostovoljskih organizacij enako, vse prostovoljske organizacije so hkrati tudi nevladne organizacije. Predlaga, da predsedovanje svetu ohranijo nevladne organizacije.

Jure Trbič (MJU) je obrazložil, da je sestava sveta in vse ostalo predmet razprave. Predlog, zakaj naj bi bil vladni predstavnik predsednik sveta je, da MJU pripravlja gradiva in svetu nudi administrativno podporo prav tako je bilo večino sej do danes organiziranih na pobudo vladnih predstavnikov.

Borut Golčar (NVO) je repliciral, da je bil dnevni red predhodno vedno usklajen s predstavniki NVO in prostovoljskih organizacij in pri tem poudaril proaktivno vlogo nevladnih organizacij. Odločitev o spremembah odloka sicer sprejme vlada. Če želi pred tem razpravo in mnenje sveta, je to zelo dobrodošlo.

Jure Trbič (MJU) je povedal, da je razprava na svetu tudi zato, ker je sestajanje po poslovniku predvideno trikrat letno. Naslednjič se tako svet sestane najkasneje konec julija, kar pa je vprašljivo, glede na neskladnost sveta z odlokom.

Tina Divjak (NVO) je replicirala, da naj bi se svet junija sestal zaradi strategije, zato ne vidi neposredne povezave s poslovnikom. Zaradi izogibanju proceduralnih zapletov je predlagala, da se nov svet formira po koncu mandata sedanjega sveta.

Matej Planko (NVO) je povedal, da svet s 16-timi vladnimi predstavniki pomeni veliko spremembo in predlagal, da vladna stran imenuje svojih 10 predstavnikov po ključu, do konca mandata trenutnega sveta. Dodal je, da srečevanje 3-krat letno ne pomeni, da se svet srečuje v enakomernih intervalih, temveč glede na časovnico obravnavanih tem.

Maksimiljana Polak (KPV) se je strinjala s predlogom Mateja Planka, da se mandat članom sveta ne prekinja in se v vmesnem času uskladi predlog sestave novega sveta. Poraja se tudi vprašanje, ali je smiselno sejo organizirati v juliju ali se jo prestavi. Tina Divjak (NVO) je dodala, da je omenjeno odvisno predvsem od časovnice priprave obeh strategij.

Bojan Golčar (NVO) je predlagal zaključek seje. Ob tem je poudaril, da bodo predstavniki nevladnih organizacij še naprej, kot doslej 12 let, konstruktivno sodelovali z MJU ter predlagali sklice sej, ko bo to potrebno. Obenem je predsednik sveta opozoril, da so sklepi sveta sprejeti z večino prisotnih članov, zato naj se naknadno ne problematizirajo, temveč izvršujejo.

Jure Trbič (MJU) je podal informacijo o naslednjem srečanju predsednika vlade z nevladnimi organizacijami, ki bo junija 2023 in bo verjetno izven Ljubljane.

Seja je bila zaključena ob 16:45.

Zapisala:

Mojca Žerovec (MJU)

Priloga:

* Pojasnilo MJU glede sklepa št. 3

Poslati:

* vsem prisotnim

V vednost:

* odsotnim članom